РЕГЛАМЕНТ ЗА ИЗПЪЛНЕНИЕ (ЕС) № 804/2014 НА КОМИСИЯТА
от 24 юли 2014 година
за дерогация от Регламент (ЕО) № 1122/2009 по отношение на намаляването на помощите при просрочено подаване на единни заявления и заявления за предоставяне на права на плащане за някои райони в Италия, засегнати от наводнения през 2014 г.
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (1), и по-специално член 142, буква в) от него,
като има предвид, че:
(1)
В член 23, параграф 1 и член 24 от Регламент (ЕО) № 1122/2009 на Комисията (2) се предвиждат намаления, които да се прилагат в случай на просрочено подаване на единно заявление, както и на документи, договори и декларации, които са съществени за допустимостта на помощта, и на заявление за предоставяне на права на плащане.
(2)
В съответствие с член 11, параграф 2 и член 15, параграф 1 от Регламент (ЕО) № 1122/2009 Италия е определила 15 май 2014 г. като краен срок за представяне на единни заявления и заявления за предоставяне на права на плащане за 2014 г.
(3)
На 3 май 2014 г. в някои части на италианския регион Marche паднаха изключително силни валежи, довели до наводнения, щети на инфраструктурата, свлачища, евакуация на граждани и до щети на земеделски стопанства и култури.
(4)
Тази ситуация се отрази на възможността заявителите да подадат единните заявления и заявленията за предоставяне на права на плащане за земеделските парцели в засегнатите общини в сроковете по член 11, параграф 2 и член 15, параграф 1 от Регламент (ЕО) № 1122/2009.
(5)
Поради това е уместно чрез дерогация от член 23, параграф 1 и член 24 от Регламент (ЕО) № 1122/2009 да не се прилагат намаления на основание просрочено подаване на единни заявления и заявления за предоставяне на права на плащане по отношение на тези земеделски производители, които са подали своите заявления за най-малко един земеделски парцел в рамките на общините, които Италия е посочила като обект на тежки наводнения в регион Marche, най-късно до 9 юни 2014 г.
(6)
Тъй като дерогациите следва да се отнасят за единните заявления и заявленията за предоставяне на права на плащане, подадени за подпомагане за 2014 година, е целесъобразно настоящият регламент да се прилага със задна дата.
(7)
Мерките, предвидени в настоящия регламент, са в съответствие със становището на Управителния комитет за директните плащания,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 23, параграф 1 от Регламент (ЕО) № 1122/2009 по отношение на заявленията за 2014 г. не се прилагат намаления на основание просрочено представяне спрямо земеделските производители в италианския регион Marche, които най-късно до 9 юни 2014 г. са подали единно заявление за най-малко един земеделски парцел, разположен в общините Senigallia, Ripe, Corinaldo, Morro d'Alba, Ostra, Ostra Vetere, Barbara, Castel Colonna, Serra de' Conti, Montemarciano, Chiaravalle или Osimo. Подадените след 9 юни 2014 г. заявления се считат за недопустими.
Член 2
Чрез дерогация от член 24 от Регламент (ЕО) № 1122/2009 по отношение на заявленията за 2014 г. не се прилагат намаления на основание просрочено представяне спрямо земеделските производители в италианския регион Marche, които най-късно до 9 юни 2014 г. са подали заявление за предоставяне на права на плащане за най-малко един земеделски парцел, разположен в общините Senigallia, Ripe, Corinaldo, Morro d'Alba, Ostra, Ostra Vetere, Barbara, Castel Colonna, Serra de' Conti, Montemarciano, Chiaravalle или Osimo. Подадените след 9 юни 2014 г. заявления се считат за недопустими.
Член 3
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 януари 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 24 юли 2014 година.